**Μανόλης Αναγνωστάκης, Στο παιδί μου**

Βιογραφικά στοιχεία του συγγραφέα [εδώ.](http://ebooks.edu.gr/ebooks/v/html/8547/2218/Keimena-Neoellinikis-Logotechnias_G-Gymnasiou_html/index09_02.html)

Το ποίημα δημοσιεύθηκε το 1970, την εποχή της στρατιωτικής δικτατορίας (Χούντα 1967-1974), ενός ανελεύθερου και καταπιεστικού καθεστώτος που είχε επιβληθεί με τη δύναμη των όπλων και είχε καταργήσει τα δικαιώματα και τις ελευθερίες των πολιτών. Πρόκειται για μια ποιητική [αλληγορία.](https://www.greek-language.gr/greekLang/modern_greek/tools/lexica/triantafyllides/search.html?lq=%CE%B1%CE%BB%CE%BB%CE%B7%CE%B3%CE%BF%CF%81%CE%AF%CE%B1&dq=) Πίσω από τις απλές έννοιες που αναφέρει κρύβονται πολύ βαθύτερα νοήματα.

Το **παιδί** συμβολίζει τον απλό λαό, ίσως και μόνο τους αναγνώστες των ποιημάτων του ποιητή ή τη νεολαία.

Τα **παραμύθια** είναι τα ψέματα που κάποιοι λένε στον λαό προσπαθώντας να τον αποκοιμίσουν. Ο **δράκος** συμβολίζει το κακό, τον κίνδυνο. Το **πιστό σκυλί**, που μας θυμίζει την Οδύσσεια, συμβολίζει την πίστη, την υποταγή. Η **Πεντάμορφη** το καλό και ο **λύκος** τον κίνδυνο που παραμονεύει.

Στους πρώτους 4 στίχους ο ποιητής αναφέρει ότι στο παιδί του δεν άρεσαν ποτέ τα παραμύθια, υπονοώντας ότι στον λαό δεν άρεσαν ποτέ τα ψέματα που του έλεγαν οι άνθρωποι της εξουσίας (εδώ: οι δικτάτορες) προσπαθώντας να τον αποκοιμίσουν και να πετύχουν την υποταγή του και τη συμμόρφωσή του στο καθεστώς.

Στον στίχο 5, χρησιμοποιεί το επίρρημα **τώρα** εννοώντας τη δύσκολη και σκοτεινή εποχή της δικτατορίας (**τα βράδια**)και λέει ότι μιλάει στον λαό λέγοντας τα πράγματα με το όνομά τους (στ. 6). Δεν λέει ψέματα ούτε προσπαθεί να εξωραΐσει τις καταστάσεις (δηλαδή να τις παρουσιάσει ωραιότερες απ’ ό,τι είναι). Αποκαλύπτει στον λαό ποιοι είναι οι πραγματικά κακοί και επικίνδυνοι γι’ αυτόν (στ. 7) και του μιλάει για τους νεκρούς που θυσιάστηκαν για την ελευθερία του και τους θεωρεί πρόσωπα ιερά (παρομοίωση:ονόματα σαν προσευχές, στ. 8). Στους στ. 5-8 χρησιμοποιεί α΄ ενικό πρόσωπο, υπονοώντας ίσως ότι είναι μόνος του στην προσπάθεια αυτή. Τελειώνει στον στίχο 9 εκφράζοντας με αγανάκτηση (φτάνει πια) το συμπέρασμα ότι πρέπει να λέμε την αλήθεια στον λαό. Με το α΄ πληθυντικό εννοεί τους πνευματικούς ανθρώπους (μορφωμένους, λογοτέχνες κ.α.) που γνωρίζουν καλύτερα, είναι πιο ευαισθητοποιημένοι και θα έπρεπε να διαφωτίζουν τους απλούς ανθρώπους, ώστε αυτοί να διεκδικούν τα δικαιώματά τους και να αντιδρούν, και όχι να τους αποκοιμίζουν.

Το ύφος του ποιήματος είναι εξομολογητικό (στ. 5-8) αλλά και διδακτικό-συμβουλευτικό (στ. 9).

Ο στίχος του ποιήματος είναι ελεύθερος (χωρίς ομοιοκαταληξία).